การประกอบธุรกิจแต่ละสายผลิตภัณฑ์

1. ลักษณะของผลิตภัณฑ์และการบริการ

ปัจจุบันโรงพยาบาลกรุงเทพมีศูนย์รักษาโรคเฉพาะทาง 12 ศูนย์
และให้บริการตรวจรักษาโรคทุกสาขาตลอด 24 ชั่วโมงแบบครบวงจร
โดยแบ่งการบริการผู้ป่วยออกเป็น 3 สายงาน คือ

  1.1 สายบริการผู้ป่วยนอก

1.2 สายบริการผู้ป่วยใน

1.3 สายบริการผู้ป่วยต่างประเทศ จัดตั้งขึ้นเพื่ออำนวยความสะดวกสำหรับผู้ป่วยชาวต่างชาติ
โดยมีทีมงานที่มีความสามารถในด้านภาษาต่างประเทศต่าง ๆ (Multi-lingual) ได้แก่ อังกฤษ
ญี่ปุ่น เกาหลี ฝรั่งเศส เยอรมัน อิตาลี จีน ฮินดู และเขมร โดยแบ่งการบริการออกเป็น 2 แผนก
ดังนี้คือ

-   แผนกบริการผู้ป่วยต่างประเทศ (International Medical Center : IMC)

-   แผนกบริการผู้ป่วยญี่ปุ่น (Japanese Medical Center : JMC)

2. การตลาดและภาวะการแข่งขัน

2.1 ภาวะอุตสาหกรรมและการแข่งขัน

ในปี2545 พบว่าธุรกิจบางประเภทมีอัตราการขยายตัวมากกว่าในปี 2544
การขยายตัวดังกล่าวส่งผลให้กำลังซื้อของประชาชนเริ่มมีมากขึ้น
สำหรับธุรกิจโรงพยาบาลเอกชนขนาดใหญ่จัดได้ว่าอยู่ในกลุ่มของธุรกิจที่มีการเติบโตในระดับหนึ่ง
รวมทั้ง “โครงการ 30 บาทรักษาทุกโรค” ส่งผลในด้านบวกต่อโรงพยาบาลเอกชน
เพราะประชาชนบางส่วนที่มีกำลังซื้อ จะปรับเปลี่ยนเข้ามารับบริการที่โรงพยาบาลเอกชน ทั้งนี้
อาจเนื่องมาจากปัจจัยสนับสนุน เช่น การรอพบแพทย์นานมากขึ้น
เนื่องจากต้องไปเข้าคิวกับประชาชนที่เข้าร่วมโครงการ เป็นต้น
ในส่วนของโรงพยาบาลขนาดเล็กมีทิศทางสวนกับโรงพยาบาลเอกชนขนาดกลางขึ้นไป
บางแห่งมีการปิดตัวด้วยสาเหตุที่แตกต่างกันไป
แต่สาเหตุหลักน่าจะมาจากต้นทุนการดำเนินงานที่สูงขึ้น
ซึ่งโรงพยาบาลใช้ต้นทุนในการบริหารจัดการสูงกว่าธุรกิจอื่นๆ
ดังนั้นโรงพยาบาลเอกชนขนาดเล็กจึงประสบปัญหาด้านต้นทุนอย่างหลีกเลี่ยงไม่ได้
เนื่องจากขาดอำนาจต่อรองในการซื้อเครื่องมือแพทย์ ยาหรือเวชภัณฑ์จากผู้ผลิต

ธุรกิจโรงพยาบาลมีความแตกต่างจากธุรกิจประเภทสินค้าอุปโภคบริโภคที่อาศัยกลยุทธ์ทางการตลาดเป็นหลัก
ได้แก่ การใช้ช่องทางการจัดจำหน่ายและการลดแลกแจกแถม การโฆษณาประชาสัมพันธ์ เป็นต้น
เพื่อให้ได้ยอดขายและเพิ่มสัดส่วนการตลาด
แต่โรงพยาบาลเป็นธุรกิจที่ต้องอาศัยความเชื่อมั่นคุณภาพในการรักษา
และการให้บริการที่สะดวกรวดเร็ว รวมถึงเครื่องมือทางการแพทย์ที่มีประสิทธิภาพ และทันสมัย
ขณะที่ธุรกิจต่าง ๆ อยู่ระหว่างการฟื้นตัว
แต่การดำเนินการของธุรกิจโรงพยาบาลซึ่งมีความสัมพันธ์เกี่ยวข้องกับชีวิต
และมีความสำคัญต่อการดำรงชีวิต จึงมีความผันแปรน้อยกว่าธุรกิจอื่นๆ
และจากกระแสความสนใจในภาวะสุขอนามัยของประชาชนและการรณรงค์ในส่วนของภาครัฐ
ส่งผลบวกต่อธุรกิจโรงพยาบาลโดยภาพรวม
นอกจากนี้รัฐบาลได้ให้นโยบายแก่หน่วยราชการที่เกี่ยวข้องในการสนับสนุนให้ชาวต่างประเทศเดินทางเข้ามาใช้บริการด้านสุขภาพในประเทศไทยมากขึ้น
ทำให้โรงพยาบาลเอกชนมีการพัฒนาศักยภาพและเกิดการแข่งขันกันสูงขึ้น
เพื่อตอบสนองความต้องการของลูกค้าชาวต่างประเทศที่มีปริมาณเพิ่มมากขึ้นทุกปี

สำหรับภาพการเติบโตของธุรกิจนี้ในปี 2546
โรงพยาบาลกรุงเทพเชื่อมั่นว่ายังมีแนวโน้มการเติบโตในระดับที่ดีต่อไป เมื่อพิจารณาปัจจัยดังกล่าว
ร่วมกับอัตราการเติบโตของผู้ป่วยโรคหัวใจของประเทศ และของโรงพยาบาลฯ ทำให้โรงพยาบาลฯ
ตัดสินใจขยายพื้นที่การให้บริการแก่ผู้ป่วยโรคหัวใจ โดยดำเนินการก่อสร้าง
“โรงพยาบาลหัวใจกรุงเทพ” คาดว่าจะแล้วเสร็จประมาณต้นปี 2547
สามารถรองรับผู้ป่วยโรคหัวใจชาวไทยและจากภูมิภาคเอเชียอาคเนย์
ที่มีปริมาณเพิ่มขึ้นได้อย่างเพียงพอ อีกทั้งในปีที่ผ่านไปโรงพยาบาลฯ
ได้เพิ่มศักยภาพการรักษาพยาบาล ในด้านการเตรียมความพร้อมของบุคลากรทางการแพทย์
และบุคลากรทั่วไป ด้วยการฝึกอบรม เพื่อพัฒนาความรู้ทางสายวิชาชีพ
และสายงานสนับสนุนให้ทันต่อสถานการณ์ทางสาธารณสุขที่เปลี่ยนแปลงไป
การดูแลผู้ป่วยด้วยความเอาใจใส่ และการบริการด้วยความรวดเร็วของแพทย์และพยาบาล
ตลอดจนการนำเทคโนโลยีที่ทันสมัยเข้ามาช่วยในการบริหารจัดการและการสื่อสารในองค์กร
ทำให้ผู้รับบริการมีความมั่นใจในโรงพยาบาลฯ
ส่งผลให้ปริมาณการเข้ามารับบริการเพิ่มขึ้นอย่างต่อเนื่อง
นอกจากนี้การที่โรงพยาบาลได้เปิดให้บริการกว่า 3 ทศวรรษ ทำให้มีความชำนาญด้านบริหารจัดการ
สามารถบริหารต้นทุนได้อย่างมีประสิทธิภาพ
ดังนั้นอัตราค่ารักษาพยาบาลของโรงพยาบาลจึงเป็นที่ยอมรับในกลุ่มเป้าหมาย

2.2 นโยบายด้านการตลาด

เนื่องจากปัจจุบันธุรกิจโรงพยาบาลมีการแข่งขันในระดับสูง บริษัทจึงมีนโยบายด้านการตลาดดังนี้คือ

-   เน้นจุดขายของโรงพยาบาลซึ่งมีศูนย์การแพทย์เฉพาะโรค ถึง 12 ศูนย์ โดยเฉพาะศูนย์สมอง
    ศูนย์หัวใจ และศูนย์ศัลยกรรมสมองด้วยเครื่องแกมม่าไนฟ์
    ซึ่งมีชื่อเสียงและได้รับความไว้วางใจจากผู้ป่วยที่มาใช้บริการเป็นอย่างมาก

-   เน้นสร้างภาพลักษณ์ของโรงพยาบาลที่มีเครื่องมืออุปกรณ์การแพทย์ที่ทันสมัย
    และทีมแพทย์ที่มีชื่อเสียง

-   เน้นการบริการตรวจรักษาแก่ผู้ป่วยในลักษณะเหมาจ่าย (Package)
    เพื่อเป็นการบรรเทาภาระค่าใช้จ่ายด้านการรักษาพยาบาล
    ซึ่งจะช่วยให้เกิดความสะดวกในการคิดค่าบริการและช่วยให้ผู้ใช้บริการทราบต้นทุนการรักษาพยาบาลที่ค่อนข้างแน่นอน

2.3 กลุ่มลูกค้า

กลุ่มลูกค้าของโรงพยาบาลจะเป็นลูกค้าในตลาดระดับกลางขึ้นไป ซึ่งสามารถจำแนกได้ดังนี้คือ

-   กลุ่มนักธุรกิจ ข้าราชการ และประชาชนทั่วไป

-   กลุ่มผู้ใช้บริการที่เป็นพนักงานของบริษัทเอกชนทั่วไป ซึ่งเป็นบริษัทคู่สัญญาของโรงพยาบาล

-   กลุ่มผู้ใช้บริการที่เป็นลูกค้าของบริษัทประกันชีวิต

-   กลุ่มชาวต่างประเทศที่พำนักอยู่ในประเทศไทย และกลุ่มนักท่องเที่ยวชาวต่างประเทศ

-   กลุ่มลูกค้าชาวต่างประเทศที่เดินทางมารักษาในประเทศไทยโดยตรง

3. การจัดหาผลิตภัณฑ์

เนื่องจากบริษัทประกอบธุรกิจด้านการรักษาพยาบาล
ดังนั้นการจัดหาผลิตภัณฑ์เพื่อนำมาใช้ในการบริการแก่ผู้ป่วย จึงประกอบด้วยปัจจัยที่สำคัญ 2 ประการ
คือ

3.1 การจัดหาทีมแพทย์และพยาบาล

บริษัทมีนโยบายที่จัดหาแพทย์ที่มีความเชี่ยวชาญในแต่ละสาขาของโรค
เพื่อสามารถให้บริการแก่ผู้ป่วยได้อย่างทั่วถึง โดย ณ วันที่ 31 ธันวาคม 2545
โรงพยาบาลกรุงเทพมีแพทย์ผู้เชี่ยวชาญทุกสาขาโรครวมทั้งสิ้น 335 ท่าน
ซึ่งประกอบด้วยแพทย์ประจำ 41 ท่าน และแพทย์ที่ปรึกษา 294 ท่าน

3.2 การจัดหายาและเวชภัณฑ์

บริษัทมีนโยบายการสั่งซื้อยาและเวชภัณฑ์จากผู้แทนจำหน่ายในประเทศ
โดยกระจายการสั่งซื้อไปยังผู้จำหน่าย รายต่าง ๆ โดยไม่มีผู้จัดจำหน่ายรายใดมียอดการสั่งซื้อเกิน
10% ของยอดการสั่งซื้อทั้งหมดในปีที่ผ่านมา

4. งานที่ยังไม่ได้ส่งมอบ

- ไม่มี -